Une biele partide e une brute sconfite. Il sium di rivâ a zuiâ la finâl di Cope Italie e di jentrâ in Europa League si sfante tal stadi “Franchi” di Florence. E vinç la Fiorentina e al piert l’Udin, che al cjape doi goi, al zuie avonde ben ma no rive a met la bale tal sac, un pôc par sfighe (il pâl cjapât di Di Natale), un pôc par imprecision e un pôc ancje par merit dai aversaris, a tacâ di chei osteâts di ex di Pizarro e Cuadrado.
La Fiorentina si zove ancje de poie fuartonone dai siei tifôs e a un ciert pont ancje de penurie di balons (isal pussibil che cuant che la bale e va fûr no sedi daurman une altre a disposizion?), che impen a saltin fûr ae fin de partide cuant che i parons di cjase jù tirin in curve e in tribune par fâ fieste cul lôr public.
La “viola” soredut e rive a profitâ inte maniere miôr dai erôrs tal mieç dal cjamp de scuadre furlane, che a vegnin stramudâts in iniziativis ofensivis che a rivin ancje a vê sucès, cemût che al sucêt in ocasion dal golon di Cuadrado, tal secont timp.
La partide di nossere e tache ben, in gjenerâl, par vie che si viodin dôs scuadris metudis ben tal cjamp e zuiadôrs che a son in stât di zuiâ cun intensitât, cualitât e motivazion, e in particolâr pal Udin, che al mostre di no vê pôre dai aversaris e si fâs viodi daurman des bandis de puarte di Neto cuntune conclusion di Bruno Fernandes fermade di un difensôr florentin.
Dopo di chestis flamadis sul imprin, l’Udin al cale e e cres la Fiorentina, che e zuie miôr cu la bale par tiere sul curt e cui sugjeriments luncs di Pizarro. Al è cussì che al rive l’un a zero: bale alte che e rive a Joaquin, difese blancje e nere ferme ipnotizade e passaç indaûr par Pasqual che al spare une bombe imparabile par Scuffet.
L’Udin al patìs la bote ma al rive a reagjî, cu la pression di Pereyra e Widmer e cui moviments di Di Natale e Bruno Fernandes. Ator de mieze ore a son almancul trê lis ocasion par rivâ ae paritât, a tacâ di un tîr fûr dal spieli di Di Natale e di une conclusion di Gabriel Silva che e ven mandade in corner di un superNeto. Plui indenant a rivin lis conclusions in acrobazie di Domizzi e di Di Natale che al cjape il pâl a man drete dal puartîr florentin.
Il secont timp si vierç cuntun pâr di erôrs in fase difensive e di impostazion de bande dal Udin, cun cualchi stocade dai parons di cjase che a cjatin la rispueste pronte tai biei intervents di Scuffet. La pression de Fiorentina e diven plui di chestis inciertecis blancjis e neris tal mieç dal cjamp che di une vere volontât di pression. L’Udin al somee masse lunc e i coventin un pôcs di minûts par tornâ a vê une sorte di eculibri e tornâ a sburtâ indenant cun Pereyra e Widmer. Cussì la pression ofensive e torne buine, ma a mancjin o l’ultin passaç o il tîr in puarte, cun dut che al jentre ancje Muriel.
La Fiorentina si difint e e rispuint in cuintripît: al rive cussì il gol di Cuadrado, che al scate e al tire in maniere imparabile.
L’Udin al continue a vê cûr, gjambis e sintiment, ma al stente tal moment di tirâ in puarte, tra tîrs cross, tîrs fûr, paradis di Neto e salvaments dai difensôrs. Il timp al passe, l’Udin al sburte, ma il risultât nol cambie. Si scombat fin tal ultin, cuant che Muriel al clame ancjemò Neto a fâ un meracul e Nico Lopez si fâs cjapâ des striis su la rispueste dal puartîr e al tente, cun premure, di metile dentri cul cjâf e cussì al tire fûr une conclusion flape che e vene neutralizade cence padin.
Ce restial cumò? La sodisfazion pe partide, pe cundizion dai singui, a tacâ di Pereyra e Scuffet, e la delusion pal risultât e pe straçarie di ocasions di gol.
Sperìn che no si pierdin il snait e la grinte mostrade de scuadre in chestis partidis di Cope. A coventin, e tant, ancje pal campionât. Stin calmuts, ma stin dismots!
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn